Annissa

Annissa ialah sebuah siri drama televisyen Malaysia 2011 arahan Amie Maziah, dibintangi oleh Rozita Che Wan, Fiza Halim, Farahdhiya, Aida Aris, Eizlan Yusoff dan Zamarul Hisham. Drama ini memulakan tayangan perdana di Slot Samarinda TV3 dari 31 Mei 2011 hingga 21 Julai 2011 menggantikan Sahara.Drama Annissa hebat  Utusan Malaysia (24 Julai 2011). Dicapai pada 31 Mei 2012.

Siri ini boleh didapati melalui penstriman dalam talian di saluran YouTube rasmi TV3.

Sinopsis
Atas dasar kepercayaan, empat wanita yang sudah berkenalan rapat sejak kolej telah membina sebuah empayar perniagaan, Annissa Corporation. Mereka telah berjanji untuk bersikap jujur antara satu sama lain namun keakraban mereka mula bergoyah apabila syak wasangka mula tumbuh dalam hubungan persahabatan yang telah sekian lama dibina.

Anna (Fiza Halim), Balkis (Rozita Che Wan), Sara (Aida Aris) dan Shila (Farahdhiya) berkongsi minat yang sama iaitu masing-masing berminat dalam dunia fesyen dan mahu memulakan perniagaan sendiri, Maka, mereka telah membina empayar perniagaan, Annissa Corporation. Memasuki tahun yang kelima, Annissa Corporation telah mengukuhkan kedudukannya di industri fesyen. Namun, kehidupan peribadi mula tercalar. Anna mengesyaki suaminya, Farid (Zamarul Hisham) telah memadukannya. Walaupun Farid menafikan sangkaan Anna tetapi Anna tetap cuba menyiasat siapakah isteri kedua tersebut.

Balkis ialah sahabat yang paling dipercayai dan disayangi oleh Anna. Namun, Balkis telah mengkhianati Anna dengan mengahwini Farid secara senyap-senyap. Mereka pandai menyimpan rahsia dan menjadikan Kamal (Eizlan Yusof) sebagai kekasih Balkis, Kamal meninggalkan Balkis apabila Balkis memintanya untuk pura-pura menjadi suaminya selepas mengandung. Maka, Balkis mengupah Imran untuk menyamar sebagai suami.

Sara mengambil keputusan untuk menarik diri daripada Annissa Corporation dan menjauhi diri daripada kawan-kawannya setelah disahkan menghidap barah peringkat ketiga. Sikap Sara yang banyak berahsia telah menimbulkan syak wasangka Anna. Balkis hanya mendiamkan diri. Shila turut memusuhi Sara kerana bersimpati dengan Anna. Apabila Kamal mengahwini Sara, barulah Anna menyedari diri telah mempersalahkan Sara selama ini.

Walaupun akhirnya Shila dapat menghidu hubungan sebenar Balkis dan Farid tetapi dia tidak sanggup memberitahu Anna dan terus diselubungi rasa bersalah. Bagaimana Anna berdepan dengan pengkhianatan sahabat karib yang ibarat adik beradik kepadanya?

 Pelakon 

Pelakon utama
 Fiza Halim sebagai Anna
 Rozita Che Wan sebagai Balkis
 Farahdhiya sebagai Shila
 Aida Aris sebagai Sara
 Zamarul Hisham sebagai Farid
 Eizlan Yusof sebagai Kamal

Pelakon pembantu
 Zain Saidin sebagai Wan Zairi 
 Azlee Khairi sebagai Imran
 Lia Natalia sebagai Sofea
 Razali Buyong sebagai Pak Ngah
 Afique Hussain sebagai Danny
 Farhan Daeng sebagai Zack

Runut bunyi
 "Dimana-Dimana" - 3 Suara
 "Beribu Sesalan" - 3 Suara

 Rujukan 

Kategori:Drama Melayu 2011
Kategori:Rancangan TV3